નદીઓની આસપાસ જમા થયેલી ગંદકીની સફાઈ કરવા માટે અભિયાન ચલાવનાર રિવર માર્ચના એક સભ્ય સાગર વીરાએ મિડ-ડે LOCALને કહ્યું હતું કે ‘અમે સૌથી પહેલાં કાંદિવલી-ઈસ્ટના ક્રાન્તિનગરથી શરૂઆત કરવાનું નક્કી કર્યું હતું, કેમ કે ત્યાં સૌથી વધારે ગંદકી હતી અને વરસાદ આવે એ પહેલાં જેટલી થાય એટલી ગંદકી સાફ કરવી છે, નહીં તો વરસાદ આવતાં એ ગંદકી એટલી જ વધી જશે. આ માટે અમે લોકોએ પાંચથી સાત અઠવાડિયાં સુધી અહીં સફાઈ કરી હતી. એ બાદ રવિવાર ૨૧ મેએ અમે લોકોએ કાંદિવલી-ઈસ્ટના પોઇસર રિવરના કાજુપાડા વિસ્તારમાં સવારે ૭.૩૦થી ૧૦ વાગ્યા સુધી સફાઈ કરી હતી જેમાં મોટા ભાગે પ્લાસ્ટિકનો કચરો વધુ પ્રમાણમાં હતો. આ ઉપરાંત ફાટેલાં કપડાં તથા અન્ય કચરો મળીને અમુક કલાકમાં જ ૧૬,૦૦૦ કિલો ગંદકી સાફ કરી હતી. આ માટે પ્રશાસને પણ અમને સહયોગ આપ્યો હતો અને મશીનરી પણ પ્રોવાઇડ કરી હતી. આ ઉપરાંત ૮થી ૧૦ કૉન્ટ્રૅક્ટરો તથા અમારા ગ્રુપના સભ્યો અને આસપાસના અમુક રહેવાસીઓએ સફાઈ કરવામાં પોતાનો મહત્વનો ફાળો આપ્યો હતો. હજી આ વિસ્તારમાં ઘણી ગંદકી પડી રહી હોવાથી ફરી રવિવાર ૨૮ મેએ સવારે ૭.૩૦ વાગ્યા દરમ્યાન સફાઈ કરીશું. સફાઈ કરવામાં જેટલા વધુ લોકોનો સહકાર મળશે એટલું કામ જલદી થશે.’